google/wiki40b huggingface dataset:
אן דודק

ביוגרפיה

החל מאמצע שנות התשעים, כשהייתה תלמידה באוניברסיטת נורת'ווסטרן, ועד לשנת 2001, השתתפה דודק במספר הפקות תיאטרון בברודוויי. הפריצה הגדולה שלה בתיאטרון הגיעה בעקבות הופעתה בהצגה "Wrong Mountain" בשנת 2000. באותה שנה כיכבה בהצגה "ביבר הזכוכית". 
לאחר הצלחתה בברודוויי עברה דודק למסכי הטלוויזיה, כשקיבלה תפקיד ראשי בדרמה הקומית הבריטית "The Book Group". מאז ביצעה הופעות אורח במגוון סדרות טלוויזיה, בין היתר ב"עקרות בית נואשות" (כבת זוגו של קארל מאייר, עונה 1), ב"איך פגשתי את אמא" (כמאמנת הקרב מגע וחברתו לשעבר של טד), ב"חברים" (כבת זוגו של מייק הניגן), ב"מכושפות", ב"עצמות" (כעורכת הדין ובת זוגו של סילי בות'), ב"מחשבות פליליות" בעונה 8 פרק 5 בתור רוצחת סדרתית, ב"מספ7ים" וב"עמוק באדמה". בנוסף, גילמה את לוסינדה ברי בפרק הבכורה של הסדרה "בניחוש חוקר", ומורה בעלת קשר מיני עם אחד מתלמידיה בסדרה "חוק וסדר: כוונה פלילית". 
בשנת 2006 שיחקה בדרמה הרומנטית "עד 10 פריטים" לצידו של מורגן פרימן. 
ב-2007 החלה לגלם את אמבר ווקאליס בעונה הרביעית של הסדרה "האוס". דמותה, שכונתה על ידי דמותו של האוס "כלבה רצחנית", המשיכה להופיע בקביעות עד לסוף העונה, אך "נהרגה" בפרקה האחרון. ב-2007 קיבלה תפקיד בסדרה "מד מן" כשכנה של בטי ודון דרייפר, פרנסין הנסון. בנוסף גילמה את לורה גרנט בסדרה "אהבה גדולה". 
ב-2010 הצטרפה לצוות שחקני הסדרה "פרשיות סמויות" בתפקיד דניאל ברוקס, אחותו של הדמות הראשית. 
בתחום הקולנוע, גילמה את טיפני וילסון בסרט הקומדיה "לבנבנות" שיצא בשנת 2004, ואת בתו של קולמו סילק (אנתוני הופקינס) בסרט "הכתם האנושי". 
בשנת 2016 גילמה את אליס בסרט המתח "השכן הטוב" לצד ג'יימס קאן.

חיים אישיים

נשואה לאמן מת'יו הלר, ולהם בן (נולד ב-14 בדצמבר 2008) ובת (נולדה בפברואר 2012).
שמואל ספרא

שמואל ספרא הוא מדען מחשב ישראלי, פרופסור באוניברסיטת תל אביב וזוכה פרס גדל לשנת 2001.
הוא סיים דוקטורט בהנחיית אמיר פנואלי במכון ויצמן למדע בשנת 1990. אחר כך עשה לימודי פוסט-דוקטורט באוניברסיטת סטנפורד ובמרכז מחקר של IBM. מחקריו עוסקים בתורת הסיבוכיות ותורת האוטומטים.
בשנת 2001 זכה בפרס גדל על עבודתו בנושא משפט ה-PCP והשלכותיו באלגוריתמי קירוב.

חיים אישיים

שמואל - מולי נולד בירושלים.
אלמנט מים

אלמנטי מים באדריכלות הנוף בישראל

על אף שמים הם מצרך יקר בישראל, השימוש במופעי המים באדריכלות הנוף בישראל נפוץ יחסית בימינו. 
ניתן לראות שימוש באלמנטים של מים באדריכלות הנוף הישראלית כבר בראשוני השטחים הציבוריים הפתוחים שעוצבו בתל אביב – ביניהם הבריכה בשדרות רוטשילד שקיימת במקום עד היום וכיכר צינה דיזנגוף שעברה שינויים רבים אך תמיד נשארה במרכזה המזרקה.

רחבת הבימה - בריכת השתקפות

מתחם הבימה, שבתל אביב קיים עוד משנות ה-40 של המאה הקודמת, במהלך השנים עבר שינויים רבים. בשנת 2007, מבנה התיאטרון עבר שיפוץ וכך גם הכיכר הצמודה לו, בעקבות ההחלטה לבנות מתחת לכיכר חניון תת-קרקעי. הכיכר תוכננה ועוצבה על ידי הפסל דני קרוון ואדריכלית הנוף ליטל סמוק. 
העקרונות התכנוניים לשיפוץ הכיכר היו אזכור הקשר לעיר הלבנה - במינימליזם נקי, שימוש בשדרות ברושים שאפיינו בעבר את המקום, בריצוף בצבע חול כמסמל את הכורכר. יצירת גן שקוע המאזכר את המשתלה העירונית שהייתה במקום בזמן פעילותו של אברהם קרוון, אדריכל הגנים של העיר תל אביב (בין השנים 60–1940) ואביו של דני קרוון. מטרתו של המתכנן הייתה לייצר מרחב ציבורי מזמין שייצג את ההיסטוריה של המקום.
בסמוך לגן השקוע, ממוקמת בריכת השתקפות שחורה, הבולטת כמראה גדולה לשמיים על רקע המרצפות הבהירות הבוהקות. הבריכה משקפת למתבוננים בה מזוויות שונות את המבנים המקיפים את הכיכר ואת הפסל התרוממות של האמן מנשה קדישמן.

אתר הנצחה בקיבוץ דפנה – בריכת נוי וזיכרון

אתר ההנצחה לנופלים בני קיבוץ דפנה, בכל מלחמות ישראל, הוקם בשנת 1981 ותוכנן על ידי אדריכל הנוף חיים כהנוביץ', והפסל יצחק שמואלי. 
אתר ההנצחה כולל רחבה עגולה הצמודה לקיר עליו שמות הנופלים, שמוקפת בבריכת מים, בתוך הבריכה שמשקפת את העצים והגן שסביב, עובר שביל אבני מדרך יצוקות מבטון. הבריכה משרה על המבקר באתר תחושת רוגע ושקט ומדגישה את הרחבה שבמרכזה. הצורה העגולה של הבריכה מנתקת את האתר תחושתית מהסביבה ומאפשרת התייחדות עם זכר הנופלים בתוך הגן. אפשרות ההליכה על אבני המדרך מעל המים מייצרת חווית מעבר בין הסביבה היומיומית למרחב שמיועד לזיכרון.

כיכר קרייטמן – תעלת מים המדמה נחל

הכיכר שנמצאת בקמפוס אוניברסיטת בן-גוריון שבבאר שבע, תוכננה על ידי אדריכלי הנוף שלמה אהרונסון, לאונרדו גורביץ' ותמר קורן. ביצועה הסתיים בשנת 1994.
זו הכיכר המרכזית בקמפוס, היא מוקפת במתחם קבלת הפנים של האוניברסיטה, ואזורים המיועדים לשהייה ומפגש ונחצית על ידי נתיבי תנועת הולכי רגל מרכזיים.
מטרת המתכננים הייתה ליצור קשר בין הטבע - קווים רכים וזורמים, לבין עולם ההשכלה והקוגניציה – קווים אורתוגונאליים וקשים.
בלב הכיכר עובר אלמנט מים ייחודי – תעלת מים מתפתלת המייצגת נחל בוואדי מדברי פראי. נחל זה מעוצב באופן מוקפד ומוסיף עניין ורוח חיים לרחבה המבונה, תוך השתלבות בנוף המדברי הטבעי.

כיכר סוזן דלל – תעלות מים המאזכרות תעלות השקיה

הכיכר הצמודה למרכז סוזן דלל, בשכונת נווה צדק שבתל אביב, תוכננה על ידי אדריכל הנוף שלמה אהרונסון, אדריכלית ג'ודי גרין ואדריכלית נוף ברברה אהרונסון. ביצועה הסתיים בשנת 1989 והוא היווה פרויקט מרכזי בתוכנית שיקום שכונת נווה צדק. הכיכר שממוקמת בין שני מבנים, תיאטרון ובית ספר לריקוד, משמשת לפעילויותיהם ולפעילות תושבי השכונה. 
עיצוב הכיכר מאזכר את ההיסטוריה העשירה של האזור, באמצעות נטיעת עצי ההדר המסמלים את הפרדסים שהיו במקום בעבר. אלמנט המים של תעלות המתחקות אחר תעלות ההשקיה שהיו נהוגות בחקלאות המקומית המסורתית מכתיב לכיכר צורניות גאומטרית רשמית, לצד דימויים היסטוריים.
הר אורורה

גאוגרפיה

ההר שגובהו 2,797 מטרים מעל פני הים, הממוקם על קו פרשת המים של אמריקה, ובגבול בין פרובינציית אלברטה ופרוביינציית קולומביה הבריטית שבקנדה.

מקור השם

ההר נקרא על שם אונייה הצי המלכותי - אה"מ אורורה -  סיירת קלה שהושקה בשנת 1913 והועברה לצי המלכותי הקנדי בשנת 1920.

טיפוס על ההר

הראשונים שעלו על ההר היו אנשי ועדת הגבולות הבינפרובינציאלית בשנת 1916.
סורגוטנפטגז

היסטוריה

החברה הוקמה בשנת 1993 על ידי הוצאתם מתאגיד ממשלתי של מספר גופים שעסקו בקידוחי נפט וגז, מפעל בית זיקוק בסביבת סנקט פטרבורג ורשת למכירת מוצרי נפט וגז. תוך זמן קצר החברה הופרטה, אך עד היום מבנה הבעלות אינו ברור. משערים שהשליטה בחברה בידי מנהליה. המנכ"ל ולדימיר בוגדנוב מכהן בתפקיד זה משנת 1993; כבר בשנת 1984 הוא היה בראש תעשיית הנפט באזור סורגוט.
בשנת 2004 קיבלה החברה רישיון להפקת נפט משדה נפט שהיה קודם לכך בבעלות יוקוס. 
בשנת 2009 רכשה החברה 21 אחוז מחברת אנרגיה הונגרית, אך בעקבות התנגדות ממשלת הונגריה למהלך, בשנת 2011 נאלצה החברה למכור את מניותיה לממשלת הונגריה.
בשנת 2012 קיבלה החברה זיכיון לפיתוח אזור חדש לקידוחי נפט, תוך התמודדות מול רוסנפט וגזפרום.
תפוקת הנפט של החברה די יציבה, ונמצאת ברמה של כ-60 מיליון טון בשנה, מהם כ-10 מיליון טון משדה הנפט "פיודורובסקי".
בבעלות החברה נמצאים 24 אחוז ממניותיה של "חברת מדיה לאומית".
אלכסיי נבלני, שהוא בעל מניות מיעוט בחברה, ציין בהודעות לתקשורות שחלק משמעותי מתפוקת הנפט של החברה נמכר דרך חברה שבבעלות חברו הקרוב של ולדימיר פוטין. ניסיונותיו לקבל הסברים על הנושא ממנהלי החברה לא זכו לכל מענה.
כיתה קטלנית (סדרת טלוויזיה)

תקציר העלילה

עלילת הסדרה עוקבת אחר מרקוס לופז ארגאלו, נער שהתייתם בגיל צעיר וגדל מאז ברחובות, שמוצא את עצמו כתלמיד חדש מן המניין באקדמיית "קינגס דומיניון" - אקדמיה לנערים שגדלו במשפחות פשע ומחנכת אותם לגדול ולהתמקצע בדרכיהם של הוריהם לפניהם.

הפקה

רשימת הליהוק עבור הפיילוט לסדרה נחשפה על ידי רשת "Syfy" בנובמבר 2017, עם בנג'מין וודסוורת', לאנה קונדור, מריה גבריאלה דה פריה, בנדיקט וונג, לוק טני, מייקל דובאל וליאם ג'יימס בתפקידים הראשיים. ב-18 באפריל 2018, רשת"Syfy" הזמינה רשמית את הסדרה, ותזמנה את עלייתה לשידור לשנת 2019.
מכון אברהמסון

מכון אברהמסון הוא שמה של רשת מכוני רפואה אלטרנטיבית בישראל, בבעלות אהוד אברהמסון, העוסקת בגמילה מעישון, סוכר, גלוטן ואלכוהול. החברה משתמשת בשיטה הנמצאת בבעלותה כקניין רוחני ונקראת "שיטת אברהמסון".
החברה הוקמה בשנת 1983 בידי אהוד אברהמסון. רשת המכונים פרוסה בכל מדינת ישראל ומחזיקה סניפים בארצות הברית, מרכז אמריקה וטורקיה. בינואר 2017 ציינה החברה בתקשורת את המטופל ה-100,000 שלה ].

שיטת הגמילה של המכון

שיטת אברהמסון הומצאה ופותחה על ידי אהוד אברהמסון. השיטה נועדה לגמול אנשים מעישון, סוכר, גלוטן, סמים ואלכוהול ולעבור לאורח חיים בריא יותר.  השיטה היא שיטת פסאודו-מדע של רפואה הוליסטית המשלבת, לצד ייעוץ, רעיונות מהרפואה הסינית כמו שימוש בנקודות לחיצה שברפלקסולוגיה, שיאצו, וביו-אנרגיה. במהלך הטיפול נעשה, לטענת המכון, ניקוי ואיזון המערך ה"ביו-אנרגטי" בגוף, המבוטא במרידיאניים ובמרכזי ה"ביו-אנרגיה" המכונים צ'קרות.
בנוסף לטיפול, מפעיל המכון מערך תמיכה המשלב מאמנות אישיות, דיאטניות, וקבוצות תמיכה.
במסגרת טיפול הגמילה מסוכר וגלוטן כתב המכון את רב המכר "טעמים בריאים" - ספר מתכונים המותאם לתפריט של הטיפול. במקביל המכון מפתח מוצרי מזון ללא תוספת סוכר וגלוטן.

טיפול חד פעמי לעומת טיפול ממושך

הטיפול במכון הוא טיפול חד פעמי (בניגוד לרוב טיפולי הגמילה שהם מתמשכים באופיים). על פי המכון, מחקרים רבים הצליחו להוכיח כי גמילה בטיפול אחד יעילה ואפקטיבית יותר מניסיונות הפסקה בהדרגה או סדרת סדנאות. בין השאר, בנושא זה, מתבסס המכון על מספר מחקרים שיצאו בשנים האחרונות, מאוניברסיטת אוקספורד ומחקר שפורסם בכתב העת הרפואי Annals of Internal Medicine. בעבר, ארגון אמון הציבור טען כי טענות המכון אינן מבוססות והמכון לא הציג מחקרים מעין אלו, על אף פניה אליו בבקשה.
רוג'ר נורינגטון

ביוגרפיה

נוריגטון נולד באוקספורד, אנגליה, כבנם הבכור מבין שני בניהם של ארתור נורינגטון, מוציא לאור שכיהן כיושב ראש הטריניטי קולג' באוקספורד, ושל אדית' ג'ויס לבית קרבר.ההורים נפגשו לראשונה בעת הפקת חובבים של אופרטה מאת גילברט וסאליבן.האם ניגנה היטב בפסנתר. רוג'ר נורינגטון עצמו החל לנגן בכינור בגיל 10, וכמו כן שר במקהלת הקלייר קולג' שבקיימברידג', בו למד ספרות אנגלית. קודם לכן למד בפנימיית דרגון סקון, ועשה לימודי היסטוריה בווסטמינסטר סקול. לאחר כמה שנים בענף הפרסום, החליט שעתידו במוזיקה, והחל להשתלם בתחום הזימרה והניצוח.
נורינגטון הוא תלמידו של אדריאן בולט. בין היתר, למד בקולג' המלכותי למוזיקה שבלונדון. בהיותו בעל רקע כזמר טנור, הקים בשנת 1962 את מקהלת שיץ. בין השנים 1969 ל-1984 שימש כמנהל המוזיקלי של בית האופרה של קנט. 
בשנת 1987 הקים את תזמורת הנגנים הקלאסיים של לונדון (London Classical Players) – תזמורת של כלים תקופתיים בהנהגת הכנר בכינור בארוק ג'ון הולוויי. נורינגטון שימש כמנהלה המוזיקלי עד התפרקותה של התזמורת עקב בעיות תקציב בשנת 1997. עם הנגנים הקלאסיים של לונדון הקליט נורינגטון יצירות מופת רבות כגון הסימפוניות האחרונות של מוצרט, מכלול הסימפוניות והקונצ'רטי לפסנתר של בטהובן, מכלול הסימפוניות של ברהמס, ומבחר סימפוניות מאת שוברט, שומאן, מנדלסון ועוד. הקלטות אלה יצאו לראשונה בחברת EMI ולאחר מכאן יצאו מחדש בחברת Virgin.
בשנים  2011-1998 שימש נורינגטון כמנצחה הראשי של תזמורת רדיו שטוטגרט (Radio-Sinfonieorchester Stuttgart des SWR) והקליט איתה, בין השאר,  סימפוניות מאת מוצרט, בטהובן, ברהמס ומאהלר, לחברת התקליטים הנסלר (Haenssler). בשנים 2006-2009 הוא כיהן כמנהל המוזיקלי של אגודת הנדל והיידן של בוסטון. כמן כן היה מנצח אורח ראשי של התזמורת הקאמרית של פריז ושל דויטשה קאמרפילהרמוני של ברמן.בשנים 2016-2011 כיהן נורינגטון כמנצח ראשי של התזמורת הקאמרית של ציריך.
נורינגטון ניצח על מעל 50 ביצועי בכורה עולמית.

סגנונו המוזיקלי

נורינגטון נודע בבחירת טמפי מהירים במיוחד ושימוש מושכל ומצומצם בטכניקת הוויברטו, אלמנטים המזוהים עם פרקיטקות ביצוע מן המאה ה-18 ותחילת המאה ה-19. גישתו זו הביאה לו מבקרים ואוהדים רבים כאחד.
בביצועיו לתשע הסימפוניות של בטהובן מנסה נורינגטון להישאר נאמן לסימוני הטמפי המקוריים של בטהובן, אשר חלקם הוגדרו על ידי מנצחים רבים כמהירים מדי לביצוע. ביצועיו לסימפוניות אלו מעניקים מבט רענן על המוזיקה ומאפשרים לבחון ביתר קפידה את המרקם הקונטרפונקטי של היצירות.

בחייו הפרטיים

נורינגטון התחתן פעמיים.מנישואיו השניים לכוראוגרפית קיי לורנס, נולד לו בן, תום. הם חיים בברקשייר.
אחיו, תומאס המפרי נורינגטון, הוא בנקאי.
מיקל ארטטה

קריירה

בגיל 15 הצטרף ארטטה למחלקת הנוער של ברצלונה. ארטטה שיחק במדי קבוצת המילואים, אך לא קודם לקבוצה הבוגרת של המועדון. בשנת 2001 הושאל לפריז סן-ז'רמן הצרפתית, ושנה מאוחר יותר חתם בגלאזגו ריינג'רס, עמה זכה בגביע הליגה הסקוטית. בשנת 2004 עבר לריאל סוסיאדד תמורת 5.2 אירו.
ב-2005 חתם ארטטה באברטון מהפרמייר ליג האנגלית. ארטטה הציג יכולות טובות במשך שנותיו במועדון ובמהרה תפס מקום בהרכב הראשון. בסך הכל שיחק שש שנים בקבוצה, ורשם 35 שערים ו-41 בישולים ב-209 הופעות בכל המסגרות.
ב-31 באוגוסט 2011 חתם ארטטה בארסנל תמורת 10 מיליון אירו. הבכורה שלו במועדון הייתה ב-10 בספטמבר בניצחון הביתי על סוונסי סיטי. בסך הכל כבש שישה שערי ליגה בעונתו הראשונה בקבוצה. בעונת 2012/2013 כבש שישה שערים גם כן. בעונת 2013/2014 כבש שני שערי ליגה, וזכה עם ארסנל בגביע האנגלי.
בקיץ 2016 פרש ממשחק פעיל ועבר לשמש כאחד מעוזריו של מאמן מנצ'סטר סיטי פפ גוארדיולה.
יונתן ריגר

ביוגרפיה

ריגר נולד ב-14 בפברואר 1975 בתל אביב וגדל בפתח תקווה להורים ילידי ארצות הברית, אביו הוא שימי ריגר, מאמן ופרשן כדורסל, ולאימו ניטה ריגר מורה לאנגלית. את לימודיו התיכוניים העביר בתיכון תלמה ילין במגמת תיאטרון. בין השנים 1993–1998 שירת במחלקת התרבות בגלי צה"ל ככתב, עורך ומגיש. בשנת 1999 החל את לימודיו לתואר ראשון בקולנוע (BFA) בבית הספר לאמנות חזותית , אותן סיים ב-2003.

קריירה

בשנת 1998 החל את עבודתו בתוכנית הטלוויזיה "ערב טוב עם גיא פינס" שם שימש בתחילה ככתב, תסריטאי ועורך תוכן, ולאחר מכן כשליח התוכנית לניו יורק עד לשנת 2006, תוך שבמקביל שימש כשליח גלי צה"ל לניו יורק.
במהלך כל שהותו בניו יורק ריאיין רבים מכוכבי הוליווד ביניהם ג'וליה רוברטס, ג'ורג' קלוני, לאונרדו דיקפריו ומרטין סקורסזה.
בין השנים 2006–2011 שימש במאי חברת ההפקות "ארצה הפקות" שם ביים את הסרט התיעודי "אני אוהב אותך בית"ר" "סיפור אולימפי", עבור ערוץ 10, ו"שדרג את הסלב", שתי עונות בהוט בידור ישראלי, וכן שימש ככתב בתוכנית "חדשות הבידור" באותו הערוץ.
בין השנים 2011–2016 ריגר יצר והגיש את תוכנית הטלוויזיה "סמולטוק", אשר שודרה בערוץ הוט בידור ישראלי במשך 4 עונות ובה קיים ריגר ראיונות אישיים עם מפורסמים שונים. לאחר מכן המשיך לשדר את התוכנית בפודקאסט של חברת החדשות.
לקראת סוף 2017, ריגר השתתף בקליפ של צמד הזמרים סטטיק ובן אל לשיר 'נמסטה'. השיר פורסם ב-1 בינואר 2018.
החל משנת 2011 משמש ריגר ככתב התרבות של "חברת החדשות" ובהם, כתב "המהדורה המרכזית", מגיש ועורך פינה יומית ב"שש עם", כתב מגזין ב"אולפן שישי" עם דני קושמרו וכתב מגזין ב"חדשות סוף השבוע" עם דנה ויס.

חיים אישיים

ריגר הוא בנו של פרשן הכדורסל שימי ריגר, נשוי לבמאית מיכל ריגר, ולזוג שני ילדים. מתגורר בתל אביב.
אלפא רומיאו 20-30 HP

ייצור "אלפא רומיאו 20-30 HP

בסך הכל יוצרו 504 יחידות מהדגם "אלפא רומיאו 20-30 HP". הדגם יוצר ב-מילאנו ברובע פורטלו.
בין השנים 1914-1915 יוצרו 285 יחידות. 
עקב מלחמת העולם הראשונה, 95 יחידות אשר יוצרו בשנת 1915 הושלמו בשנת 1920.
מערך מרובה מצלמות

מערך מרובה מצלמות או מערך מולטי-קם (Multiple-camera setup) הוא שיטה לצילום של תוכניות טלוויזיה. בשיטת הפקה זו מצולמת ההתרחשות בכמה מצלמות וידאו בו-זמנית, ולמעט מקרים נדירים, התוכניות מצולמות באולפן. 
כל המצלמות מנותבות לחדר הבקרה, ושם עורך הבמאי בזמן אמת את התוכנית על ידי בחירת המצלמה שממנה מתקבלת התמונה. עריכה כזו נקראת "ליין קאט". בתוכניות המשודרות בשידור חי זוהי התוצאה הסופית, ואילו בתוכניות אחרות תיתכן עריכה נוספת. 
שיטת הפקה זו אופיינית לכמה סוגי תוכניות: תוכניות אקטואליה וחדשות, תוכניות אירוח, סיטקומים, תוכניות מערכונים, ואופרות סבון.
Badlands

קידום

כדי לקדם את האלבום, יצאה הלסי ב-30 בספטמבר 2015, לסיבוב ההופעות הראשון שלה, "Badlands Tour", אשר הסתיים ב-18 בספטמבר 2016.
גרנד פרי וייטנאם

היסטוריה

הרעיון לקיים מרוץ בוייטנאם נבחן על ידי ברני אקלסטון, בעת ששימש כמנכ"ל הפורמולה 1. אקלסטון זנח את הרעיון מכיוון שבאותה עת התקיימו כבר ארבעה מרוצים ברחבי אסיה. בנוסף, הכשלונות של גרנד פרי קוריאה וגרנד פרי הודו העלו בו ספקות לגבי היכולת לקיים מרוץ לטווח אורך בוייטנאם. הרעיון התעורר מחדש לאחר שחברת ליברטי מדיה רכשה את הזכויות המסחריות לאליפות בינואר 2017. קיומו של המרוץ הוכרז בנובמבר 2018 והוא המרוץ הראשון שנוסף על ידי ליברטי מדיה לאליפות. מרוץ הבכורה צפוי להתקיים בעונת 2020.

מסלול

המרוץ צפוי להתקיים במסלול באורך 5.565 ק"מ ברחובות האנוי. המסלול תוכנן על ידי הרמן טילקה בשיתוף עם הרשויות המקומיות. חלק מהמסלול מבוסס על כבישים קיימים וחלקו על כבישים שיסללו במיוחד לצורך המרוץ ולאחר מכן יפתחו לתנועת הציבור הרחב.
שבע אימהות

תקציר

שבע הדמויות עליהן כותבת יוכי ברנדס הן: בת לוט (אימו של מואב), תמר (כלתו של יהודה), מרים הנביאה, בת פרעה, רות המואביה, מיכל בת שאול, ואסתר המלכה. ברנדס מתארת ומפרשת את תפקיד הנשים האלו בדברי ימי עם ישראל תוך כדי שימוש במקורות מקראיים נוספים, מקורות תלמודיים ופרשנות אישית שמנסה להסביר את המניעים של סופרי המקרא ופרשנות חז"ל בהמעטת דמותן של הנשים.
המחברת מנסה להסביר את מניעיה של בתו של לוט לאנוס את אביה לאחר חורבן סדום ועמורה, מעריצה את תושיתה של תמר, כלתו של יהודה, שהצליחה באמצעות נשיותה להעמיד זרע שיהפוך אף לזרע המלוכה, מנסה להסביר מדוע מרים הנביאה שהייתה גם אחות משה רבנו כמעט ואינה מוזכרת בתורה, מעריצה נשים כמו בת פרעה ואשת רבי עקיבא שהעזו למרוד בהוריהן בשם הצדק, מפארת את דמותה של נעמי ורות המואביה שאף זכתה להיות סבתו של דוד המלך, חוזרת על הערצת אהבתה של מיכל בת שאול לדוד ועל הישגי חוכמתה של אסתר המלכה שהצילו את עם ישראל מאבדון.
יש שביקרו את העמדות המבוטאות בספר.
אנה קוגן

ביוגרפיה

אנה קוגן נולדה בעיר קאזאן ברוסיה. בגיל 5 התחילה ללמוד אמנות וציור. בגיל 8 משפחתה עלתה לישראל מרוסיה.
אנה התקבלה לבית הספר תלמה ילין למגמת אמנות פלסטית. בתום הלימודים החלה את שירותה הצבאי כחיילת במשרד הביטחון. לאחר מכן התקבלה לאקדמיה לאמנויות בצלאל.
מגיל 16 אנה מציירת ברחובות תל אביב, וציירה ציורי קיר וגרפיטי. האזורים שהיא פעילה בהם הם בעיקר רחוב אלנבי וסביבתו, אזור התחנה המרכזית הישנה, שוק הפישפשים, תחנה מרכזית חדשה (תערוכת טרדיס רחוב), רחוב נחלת בנימין. כמו כן, ציירה מספר ציורי גרפיטי במושבים של רשות מקומית מטה יהודה כמושב צלפון, מסילת ציון וכו'. אנה גם ניהלה את הפרויקט של ציורי הקיר בשלוה – המרכז הלאומי לטיפול באנשים עם מוגבלויות.
אחת מן העבודות המפורסמות שלה הוא ציור גרפיטי "הסעודה האחרונה" בטיילת תל אביב. בציור אנה חיברה יחד על אותו דלפק של פאב מספר יהודים מפורסמים כמו אלברט איינשטיין, גולדה מאיר, דוד בן-גוריון, קרל מרקס, בנימין זאב הרצל, זיגמונד פרויד וכן כמה מהתושבים המקומיים מאזור יפו.
קוגן מופיעה ברשימה של 10 ציירי קיר הטובים ביותר בישראל של שנת 2012 על ידי מגזין לעיצוב "נישה".
Encore (אלבום של שרה ברייטמן)

רקע והוצאה

עבור האלבום, הקליטה שרה ברייטמן מחדש ביחד עם סטיב בארטון את השיר "Think of Me", אשר לקוח מן המחזמר "פנטום האופרה". כמו כן, ביצעה ברייטמן באלבום את השיר "Memory", בגרסה מחודשת בשפה האיטלקית.
פרק זמן מסוים לאחר צאתו, הועלה האלבום לרשת הזרמת המדיה ספוטיפיי.
ג'וזף גרינשטיין

חייו

ג'ו גרינשטיין נולד בשם יוסף בסובאלק (אז בתחומי האימפריה הרוסית - כיום בפולין) , בשנת 1893. כשהיה כבן 14 סבל מדלקת ריאות חמורה. הרופאים ניבאו שלא יגיע לבגרות ושחבל להטרידו בלימודים. הוריו התירו לו להסתובב בחברתם של אנשי קרקס מקומיים. שם פגש הילד יוסף "איש ברזל" בשם וולנקו, שלקח את הילד תחת חסותו. ארבע שנים לאחר מכן גרינשטיין הפך למתאבק ואיש ברזל בעצמו, וביצע פעלולים שונים כגון כיפוף פרסות סוסים, נשיכת מוטות ברזל וכדומה.
בפולין הוא נישא ללאה, והחל קריירה בתור מתאבק תחת השם "גרינשטיין הילד" (Kid Greenstein). בשל עליית האנטישמיות במזרח אירופה החליט להגר עם אשתו לטקסס, ארצות הברית.
ב-1914 אדם טקסני ירה בו ממרחק של כ-30 מטר, כנראה בשל קנאה על רקע רומנטי. למרבה הפלא, גרינשטיין עזב את בית החולים באותו יום כשהכדור שפגע בראשו לא חדר כלל לגולגולתו. חוויה זו תרמה למוניטין שלו כאיש ברזל ומצד שני עוררה בו עניין בכוחות נפש הקשורים עם כוח פיזי. הופעותיו כאיש ברזל משכו קהל רב, מולו החדיר מסמרים דרך לוחות פלדה בעזרת כפות ידיו, משך משאיות בעזרת שיניו והרים משאות עצומים לכאורה ללא קושי.
ב-1938 גרינשטיין עמד מול שופט בניו יורק, מואשם בתקיפה וגרימת חבלה חמורה. השופט הביט בג'ו, איש קצר קומה שהתנוסס לגובה של 162 ס"מ בלבד, וברשימת האישומים הארוכה בהם הואשם. באולם בית הדין ישבה שורה ארוכה של גברים מגודלים, מציגים ידיים ורגליים שבורות, אפים מחוצים ותחבושות אדומות. השופט שאל את השוטר שהיה עד הראייה אם ג'ו פגע בכל אלו. "כל אלו", ענה השוטר, "וגם אלו שעדיין מאושפזים". גרינשטיין הסביר שכמה ימים לפני כן נתקל במנהטן בשלט שהכריז "אין כניסה ליהודים וכלבים". זו הייתה עצרת תמיכה בהיטלר שאורגנה על ידי ארגון נאצי אמריקאי. גרינשטיין תלש את השלט המבזה, והמתין לבריונים הנאצים שראו את מעשיו ויצאו להתקיף את היהודי נמוך הקומה. השופט הכה בפטיש והכריז "חף מפשע, התיק סגור".
גרינשטיין השתתף חמש פעמים בתחרות האמריקאית "ריפלי תאמינו או לא" ובשנת 1976 נכנס לספר השיאים של גינס.
מאוחר יותר בחייו הוא מכר שמן קוקוס, סבונים ושיקויי בריאות בירידים ושווקי איכרים מתוך משאית שבה נסע ממקום למקום.
כשפרצה מלחמת העולם השנייה כבר היה קרוב לגיל 50, ולכן לא התגייס. בכל זאת התנדב ללמד את שוטרי ניו יורק ג'ו-ג'וטסו וזכה להוקרה מצד ראש העיר, לה גוארדיה.
מסמרי ברזל ופרסות שכופף מוצגים עד היום בפנסילבניה.
גרינשטיין נתן את ההופעה האחרונה שלו ב-11 במאי 1977 במדיסון סקוור גארדן בגיל 84, כולל כיפוף פרסות והחדרת מסמרים בידיו החשופות. הוא נכנע לסרטן חמישה חודשים מאוחר יותר, ב-8 באוקטובר 1977.
סיפור חייו של גרינשטיין נכתב על ידי אד שפילמן בספר "האטום האדיר" ושימש השראה לדמות הבדיונית אל פראט בקומיקס "אטום" שיצא החל משנת 1940.
מייק, בנו של גרינשטיין, הופיע בשנת 2014 בגיל 93 בתחרות "America's Got Talent" ומשך מכונית במשקל טון וחצי בשיניו.
הלוח האפריקאי

הלוח האפריקאי הוא אחד משלושת הלוחות הטקטוניים, אשר יחד עם לוח ערב והלוח ההודי, נעו צפונה במשך מיליוני שנים והביאו להתנגשות עם הלוח האירו-אסיאתי. התנגשות זו גרמה להיווצרות רצף של רכסי הרים מהרי הפירינאים, דרך רכסי ההרים בדרום אירופה ובמזרח התיכון ועד רכס ההימלאיה ורכסי דרום מזרח אסיה.
חלק מהלוח האפריקאי הוא הלוח הלבנטיני.

גבולות חילוף (טרנספורם)

גבולות חילוף הם אזורים שבהם הלוחות נעים (או מחליקים) אופקית לאורך העתק אנכי יחיד או קבוצה של העתקים מקבילים, כאשר תנועת הלוחות אינה לחיצתית או מתיחתית. השחיקה עשויה להיות חזקה עד כדי יצירת אזור של סלעים מרוסקים ברוחב של 100 ק"מ.
העתקי החילוף העיקריים מסביב ללוח האפריקאי שוכנים הן בסביבה ימית, בקו המגע בינו לבין הלוח הדרום אמריקאי (לאורך הרכס המרכז אוקייני באוקיינוס האטלנטי), והן בסביבה יבשתית לאורך הבקע הסורי-אפריקני.
החוקרים משערים כי לאפריקה נודע מעמד חשוב בתהליך נדידת היבשות, משום שללוח האפריקאי גבולות חילוף עם מספר רב של לוחות טקטוניים אחרים.
הלוח האפריקאי נע צפונה בקצב של 2.15 ס"מ לשנה. בקצב זה תגע אפריקה בקצה הדרומי של ספרד בעוד 650,000 שנה, ותגרום לחסימת הים התיכון מכיוון מצר גיברלטר. אם אכן ייחסם המצר, צפוי הים התיכון להתייבש.
ארונה (עיר)

היסטוריה

לפי ממצאים ארכאולוגיים התקיימה במקום התיישבות במאות ה-18 עד ה-13 לפנה"ס. במקום היו התיישבויות של קלטים, רומאים ולומברדים.
במאה ה-11 נוסד במקום מנזר בנדיקטיני על שם המרטירים פליניוס וגראטיאנוס.
מ-1277 הייתה העיר פייף של בית ויסקונטי ממילאנו בראשית המאה ה-14 הפכה לקומונה חופשית השייכת למנזר, העיר הוענקה ב-1439 כרוזנות לבית בורומאו.
שיחות הר"ן

הוצאה לאור

הספר נכתב בידי ר' נתן שטרנהרץ מנמירוב, התלמיד הבולט ביותר של רבי נחמן. לאחר הדפסת ספריו החשובים ביותר בשנת ה'תקע"א - ספר הדרשות ליקוטי מוהר"ן וספר המידות - הוציא ר' נתן לאור גם את סיפורי המעשיות של רבו. בהדפסה זו שנעשתה בשנת ה'תקע"ו באוסטרוה צירף את חלקו הראשון של קובץ השיחות המורכב מזכרונותיו, יחד עם הקובץ שהפך לאחר מכן ל"שבחי הר"ן".
בהוצאה הראשונה נדפסו רק 116 השיחות הראשונות, וטרם נקבע שמו של הקובץ. מאוחר יותר, שנים ספורות אחרי מותו של ר' נתן, הודפס הספר באופן עצמאי בנפרד מהמעשיות, בידי ר' נחמן מטולטשין תחת השם "מגיד שיחות". במהדורה זו נוספו שאר השיחות והיא צורתו הסופית של הספר, אך רק במהדורה השלישית הוא קיבל את שמו "שיחות הר"ן".
החלק שנוסף לספר מקורו בכתבי ר' נתן שמהם עתידים היו להרכיב את הספר חיי מוהר"ן, כשלושים שנה אחרי מותו (ו-64 שנה אחרי פטירת רבי נחמן). ספר זה התעכב בפרסומו עקב ההתנגדות לחסידי ברסלב, ועל כן שיחות הר"ן מכיל בעיקרו נושאים 'ענייניים', הקרובים לקונצנזוס הדתי בענייני עבודת האל, ומעט מאוד מאמרותיו השנויות במחלוקת של רבי נחמן. זו גם הסיבה שחלקים מהספר מקבילים במידה מסוימת לחלק מהתוכן ב'חיי-מוהר"ן'.